Územná organizácia DPO SR Martin
Kuzmányho 36, 03601 Martin
Mobil 0918 790 352, e-mail: ovmartin@dposr.sk

PRAVIDLÁ PRE PRÍPRAVKU MLADÝCH HASIČOV

„Územná organizácia Dobrovoľnej požiarnej ochrany Slovenskej republiky Martin “ (ďalej len ÚzO DPO SR Martin) vydáva pre celoročnú systematickú a všestrannú činnosť „kolektívov mladých hasičov“ (ďalej len KMH) tieto záväzné „Pravidlá pre prípravku mladých hasičov“ (ďalej len pravidlá).
Cieľom je rozvíjať vedomosti, praktické zručnosti a získavať návyky v jednotlivých oblastiach činnosti s dôrazom na oblasť ochrany pred požiarmi. Vyhlasovateľom všetkých súťaží je DPO SR.
PODMIENKY ÚČASTI
Súťaže sa môže zúčastniť 3 – 5-členný KMH, bez rozdielu pohlavia. Maximálny počet súťažiacich členov v družstve je 5. Jednotlivých členov družstva pri počte 4 a 5 je možné podľa okolností zaraďovať do jednotlivých disciplín striedavo – podľa uváženia. V prípade vytvorenia viacerých družstiev môže jeden člen súťažiť len za jedno družstvo – nie je možné ich prehadzovanie medzi dvoma a viacerými vytvorenými družstvami.
Vek súťažiacich sa počíta a overuje v deň konania súťaže, pričom súťažiaci nesmie v tento deň dovŕšiť 9 rokov.
Kategórie:
· chlapci (zmiešané),
· dievčatá.
Výhodové body za vek podľa tabuľky č. 1 sa odpočítavajú z celkového súčtu bodov všetkých disciplín

	Vek súťažiacich
	Súčet vekov
	Výhodové body

	3 roční
	9 – 11
	25

	4 roční
	12 – 14
	20

	5 roční
	15 – 17
	15

	6 roční
	18 – 20
	10

	7 roční
	21 – 23
	5

	8 roční
	24
	0


Tabuľka č. 1
POKYNY K ORGANIZÁCII SÚŤAŽÍ
V priebehu roka 2026 uskutočníme minimálne 4 kolá pre prípravku mladých hasičov. 
1. kolo: 17. január 2026		 – zabezpečuje DHZ Turčianska Štiavnička – Športová hala Podháj 
2. kolo: 24. máj 2026		 – zabezpečuje DHZ Dražkovce – futbalové ihrisko Dražkovce 
3. kolo: október 2025		 – zabezpečuje ÚzO DPO SR Martin – Športová hala Sever
4. kolo: november 2025	 	 – zabezpečuje – upresníme 
Organizátorom súťaží je Úzo DPO SR Martin alebo DHZ okresu Martin. Uskutočnia sa v priebehu roka v týchto disciplínach:
· štafeta požiarnych dvojíc,
· štafetový beh s prekážkami,
· útok s ručnou prenosnou striekačkou,
O zaradení jednotlivých disciplín a počte pokusov rozhoduje štáb súťaže, o čom informuje prihlásené KMH prostredníctvom organizačného zabezpečenia. Na jednotlivé kolá budú vybrané vždy 2 disciplíny. Celkový dosiahnutý výsledok pozostáva zo súčtu dosiahnutých bodov v jednotlivých disciplínach s odrátaním výhodových bodov z celkového súčtu bodov všetkých disciplín. 
Odporúčame dbať na poradovú prípravu KMH a vyhodnotiť najdisciplinovanejší KMH.
Štáb súťaže
Za prípravu a priebeh súťaže zodpovedá štáb súťaže. Štáb súťaže schvaľuje výbor ÚzO DPO SR. Štáb súťaže musí riešiť prípadné problémy bezodkladne, v súlade s týmito pravidlami.

Povinnosti účastníkov
Vedúci KMH a členovia KMH sú povinní plniť pokyny štábu súťaže. V prípade porušenia disciplíny môže byť KMH vylúčený zo súťaže. KMH privádza na každú disciplínu jeho veliteľ. Podá rozhodcovi hlásenie pred každou disciplínou: “Pán rozhodca, veliteľ družstva Tomáš Novák, družstvo z	nastúpilo k plneniu disciplíny“ a po skončení
každej disciplíny: “Pán rozhodca, veliteľ družstva Tomáš Novák, družstvo z	ukončilo plnenie disciplíny“.
Protesty
Protest proti porušeniu pravidiel a regulárnosti plnenia disciplín (príloha pravidiel) môže podať vedúci KMH hlavnému rozhodcovi (ďalej len HR) disciplíny písomne do desiatich minút po skončení pokusu. O proteste rozhodne veliteľ súťaže, HR súťaže a HR príslušnej disciplíny. Protest sa môže týkať iba hodnotenia vlastného KMH.
Protest proti celkovému hodnoteniu súťaže musí byť podaný veliteľovi súťaže do desiatich minút po zverejnení výsledkov. O proteste rozhodne veliteľ súťaže, HR súťaže a tajomník súťaže s konečnou platnosťou. Ak bol protest podaný, nesmie byť výsledok súťaže vyhlásený do jeho plného vyriešenia a súťažiacim sa nesmú udeliť ceny.
Celkové hodnotenie
Celkový dosiahnutý výsledok pozostáva zo súčtu dosiahnutých bodov v jednotlivých disciplínach s odrátaním výhodových bodov. Pri rovnosti súčtu bodov o poradí rozhoduje lepší výsledok v zaradenej disciplíne v poradí: útok s ručnou prenosnou striekačkou, štafetový beh s prekážkami a štafeta požiarnych dvojíc. Na prvom mieste sa umiestni KMH s najnižším súčtom bodov. 
KMH, ktorého pokus v niektorej disciplíne bol hodnotený ako neplatný, sa v celkovom hodnotení zaradí pred KMH, ktoré k plneniu niektorej z disciplín nenastúpili. Takýto KMH sa nemôže stať absolútnym víťazom. 


Štarty
V každom pokuse môže mať KMH jeden chybný štart, pri ďalšom chybnom štarte sa KMH v príslušnom pokuse nehodnotí. KMH môže pokus opakovať, ak došlo k technickej poruche na prekážkach alebo inom náradí, ktoré poskytol usporiadateľ. O použití jednotného alebo vlastného náradia rozhodne štáb súťaže v organizačných pokynoch súťaže. V prípade nedostatku na vlastnom náradí a výstroji sa pokus nemôže opakovať.
KMH musí pred otvorením súťaže, ak organizátor súťaže nerozhodne inak, predložiť náradie na kontrolu. Ak KMH použije iné náradie ako to, ktoré bolo organizátorom súťaže skontrolované a označené, bude diskvalifikované. Organizátor súťaže môže rozhodnúť o tom, že nebude vykonávať technickú kontrolu náradia pred otvorením súťaže, ale bude vykonávať náhodnú kontrolu maximálne do 10–tich minút po ukončení pokusu. Ak náradie nebude zodpovedať parametrom uvedeným v týchto pravidlách, nebude pokus KMH uznaný.
Finančné a materiálne zabezpečenie
Súťaže hradia a materiálne zabezpečujú organizátori zo svojho rozpočtu. Na organizovanie týchto kôl je možné použiť prostriedky od iných organizácií a sponzorov. Súťaže sa po materiálno-technickej stránke zabezpečujú v spolupráci s príslušnými ÚzO DPO SR v mieste konania. Náklady spojené s dopravou KMH na všetky súťaže hradí vysielajúca organizácia.
Zodpovednosť, bezpečnostné opatrenia, poistenie účastníkov

Vedúci KMH počas celoročnej činnosti (tréningy, schôdzky, výlety a ďalšie podujatia) plne zodpovedá za disciplínu a bezpečnosť KMH a za kompletné odovzdanie predpísanej dokumentácie.
Organizátori súťaží sú povinní pripraviť materiálno-technické zabezpečenie všetkých súťažných disciplín podľa pravidiel, rešpektovať požiadavky bezpečnosti práce a zabezpečiť primerané zdravotno-hygienické podmienky.
Pri každom podujatí v rámci celoročnej činnosti sú účastníci poistení na základe poistnej zmluvy, uzatvorenej DPO SR.
KMH súťaží v jednotnej športovej ústroji, ktorá zakrýva kolená a lakte. V mimoriadne teplý deň môže rozhodnúť štáb súťaže o úľave v podobe povolenia tričiek, ktoré zakrývajú plecia (ramená).
Obuv KMH je ľubovoľná. Pri súťažiach nie je prípustná obuv s kovovými hrotmi a v prípade, že štafetový beh s prekážkami prebieha na tartanovej dráhe, zakázané sú aj kopačky.
Pri disciplínach môžu súťažiaci použiť opasok. Opasok môže byť použitý len v prípade, ak ho použije celé družstvo.







POPIS DISCIPLÍN

ŠTAFETA POŽIARNYCH DVOJÍC

Štafetu požiarnych dvojíc vykonávajú 3 pretekári (veliteľ a 2 členovia). Dĺžka dráhy je 25 m. Doba na prípravu pokusu je 5 min.
Materiálne zabezpečenie:
· 1 tlaková hadica C52 (nie stuha), min. dĺžka 9,5 m, min. plošná šírka 65 mm, tlakové hadicové spojky DIN (ďalej len hadica),
· 1 prúdnica C52 bez uzáveru – štafetová, min. dĺžka 0,25 m, min. hmotnosť 0,20 kg, tlaková hrdlová spojka DIN (ďalej len štafetová prúdnica),
· 1 rozdeľovač B-CBC, spodné hrany všetkých tlakových hrdlových spojok môžu byť max. 60 mm od spodnej podložky. Rozdeľovač nesmie byť navádzaný pomôckami, nesmie mať zaslepené otvory tlakových hrdlových spojok, nesmie byť zaťažený dodatočným závažím, vyplnený žiadnym materiálom a kotvený do dráhy. Rozdeľovač môže mať max. 4 podpery o priemere max. 30 mm a všetky hrdlá osadené tlakovými hrdlovými spojkami DIN (ďalej len rozdeľovač).

Popis dráhy:
2m od štartovej čiary je v strede dráhy umiestnená hadica dvojito stočená v kotúči, tlakovými hadicovými spojkami otočenými smerom vzad (proti smeru behu), vľavo od nej je na ležato umiestnená štafetová prúdnica otočená hubicou v smere behu (tlakovou hrdlovou spojkou proti smeru behu). 12 m od štartovej čiary je vyznačená čiara, na ktorej je v strede dráhy umiestnený rozdeľovač otočený tlakovými hrdlovými spojkami ľubovoľným smerom, ventilmi smerom hore. 9 m od rozdeľovača je vyznačená čiara na odloženie prúdnice. 24 m od štartu je v strede dráhy umiestnený kužeľ. 
Nástupná plocha družstva k ohláseniu ukončenia disciplíny – pred štartovou čiarou, kde je umiestnený vypínač na zastavenie elektronickej časomiery. Ten je umiestnený na podstavci vo výške 1 m vo vzdialenosti 1 m od ľavého okraja dráhy.
Hlavný rozhodca disciplíny zastaví časomieru po pribehnutí posledného súťažiaceho do tretieho. Disciplína je ukončená zastavením časomiery. 

Vykonanie disciplíny:
Na pokyn rozhodcu si traja súťažiaci nastúpia vedľa seba pred štartovú čiaru. Na signál štartéra vybieha veliteľ, obehne kužeľ a vráti sa za štartovú čiaru. Po jeho návrate vybiehajú dvaja súťažiaci, 2 m od štartovej čiary sa vyzbroja pripravenou štafetovou prúdnicou a hadicou. Po dobehnutí k rozdeľovaču súťažiaci ľubovoľne zapoja jeden koniec hadice na rozdeľovač a druhý na štafetovú prúdnicu. Zapojenie jedného konca hadice na štafetovú prúdnicu je možné aj za behu. Súťažiaci si pri všetkých spojoch môžu vzájomne medzi sebou pomáhať. Napojenú štafetovú prúdnicu na jeden koniec hadice potom jeden zo súťažiacich preloží cez vyznačenú čiaru na odloženie prúdnice, vzdialenú od rozdeľovača 9 m. Po splnení úlohy súťažiaci obehnú kužeľ a vrátia sa za štartovú čiaru. Čas sa meria od signálu štartéra, až po prebehnutie posledného člena súťažného družstva štartovou čiarou a následného zastavenia časomiery hlavným rozhodcom.  

Hodnotenie disciplíny:
Trestné body:
· ak nie sú medzi sebou spojené niektoré spojky, alebo sú zapojené len na jeden ozub, alebo sa v priebehu plnenia disciplíny rozpoja. Spoj je správne vtedy, ak sú všetky zuby spojok v drážkach a sú otočené tak, že je spoj pevný – za každý prípad 5 trestných sekúnd,
· ak nebola štafetová prúdnica riadne prenesená (preložená) cez vyznačenú čiaru na odloženie prúdnice – 5 trestných sekúnd,
· ak súťažiaci neobehol kužeľ – za každý prípad 5 trestných sekúnd,
· za predčasné vybehnutie súťažiaceho – za každý prípad 5 trestných sekúnd.
Pokus je neplatný:
· ak pri plnení disciplíny pomôže súťažnému družstvu iná osoba. Iná osoba sa rozumie každá osoba, ktorá nie je členom družstva, čiže aj vedúci KMH. Pomocou sa rozumie akákoľvek fyzická pomoc (spájanie spojok a pod.) v priebehu plnenia disciplíny. Toto pravidlo platí aj v prípade, ak iná osoba beží vedľa dráhy a tým vedie súťažiacich
· ktorý zo súťažiacich alebo iná osoba (vedúci KMH a pod.) odpojí štafetovú prúdnicu pred pokynom rozhodcu,
· pokiaľ niektorý zo súťažiacich nedosiahne cieľovú čiaru.


















ŠTAFETOVÝ BEH S PREKÁŽKAMI

Štafetový beh s prekážkami vykonávajú 3 súťažiaci. Dĺžka dráhy je 75 m. Každá dráha je min. 1,2 m široká a je rozdelená na 3 úseky po 25 m. Doba na prípravu pokusu je 5 min. Uloženie náradia na dráhe je možné aj protibežne (systém CIK-CAK).

Materiálne zabezpečenie:
· 1 štafetová prúdnica,
· 1 hadica s nosičom,
· 1 pevná podložka s rozmermi 0,80 m x 0,80 m x 0,03 m na odloženie hadice (ďalej len podložka),
· 2 stojany vzdialené od seba 1,2 m s voľne položenou látkou vo výške 0,8 m (ďalej len podlez),
· 1 hadica,
· 1 rozdeľovač.

Popis dráhy:
Na prvom úseku vo vzdialenosti 7 m od štartovej čiary je v strede dráhy postavená dvojito zvinutá hadica s nosičom v kotúči, tlakovými hadicovými spojkami otočenými smerom vpred (v smere behu) a 5 m za hadicou je umiestnená podložka k jej odloženiu. Na druhom úseku dráhy je vo vzdialenosti 12,5 m od úsekovej čiary umiestnený podlez. 20 m od úsekovej čiary je postavená dvojito zvinutá hadica v kotúči, tlakovými hadicovými spojkami otočenými smerom vpred (v smeru behu) a nesmú sa nimi dotýkať súťažnej dráhy (zeme) a vpravo od nej je umiestnený rozdeľovač otočený tlakovými spojkami CBC smerom vpred (v smere behu) – nesmie byť akokoľvek natočený, ventilmi smerom hore.

Vykonanie disciplíny:
Variant ovál: 
Na pokyn rozhodcu sa súťažiaci podľa vlastnej dohody rozostavia do jednotlivých úsekov. Súťažiaci na prvom úseku sa postaví so štafetovou prúdnicou pred štartovaciu čiaru v ľubovoľnom postavení, ostatní súťažiaci sa postavia do svojich úsekov. Štafetová prúdnica môže byť pred odštartovaním položená na zemi, držaná v ruke, alebo založená za opaskom. Odovzdávanie štafetovej prúdnice začína vždy pri príslušnej odovzdávacej značke, pričom dĺžka odovzdávacieho územia sa líši podľa jednotlivých úsekov. Nie je chybou, ak preberajúci v snahe o priebežnú odovzdávku štafety vybehne pred priamou odovzdávkou. Na druhom úseku dráhy musí byť odovzdávka dokončená pred začiatkom prekonania podlezu preberajúcim súťažiacim, na treťom úseku dráhy musí byť štafeta odovzdaná pred dotknutím sa náradia.
Na signál štartéra beží prvý súťažiaci k hadici s nosičom, uchopí ju, prenesie a odloží na podložku a odovzdá štafetovú prúdnicu druhému súťažiacemu. Žiadna časť hadice nesmie prečnievať cez okraje podložky. Nosič hadice (kov a pás) smie po odložení hadice presahovať podložku. Hadica nemusí byť uchopená za tento nosič pri odkladaní na podložku, môže byť priamo uchopená za hadicu.
Súťažiaci na druhom úseku prevezme štafetovú prúdnicu, podbehne podlez tak, aby voľne položenú latku nezhodil a odovzdá štafetovú prúdnicu tretiemu súťažiacemu. Ak voľne položenú látku zhodí, má možnosť túto opäť osadiť a podlez znova prekonať.
Súťažiaci na treťom úseku dráhy po prevzatí štafetovej prúdnice dobehne k hadici, kde v ľubovoľnom poradí pripojí jeden koniec hadice na rozdeľovač a druhý na štafetovú prúdnicu. Štafetovú prúdnicu je možné napájať aj za behu. S napojenou štafetovou prúdnicou na jeden koniec hadice potom súťažiaci prebieha cez cieľovú čiaru tak, že ju viditeľne drží za štafetovú prúdnicu alebo za hadicu a po jej prebehnutí ju položí na zem. Celkové spojenie štafetovej prúdnice a hadice musí ležať za čiarou.
Keď sa odštartuje a hadice alebo hadicové spojky spadnú bez zavinenia inej osoby, nesmie sa ich súťažiaci už dotýkať, ani ich naprávať. Je dôležité, aby prúdnica bola pripojená na hadicovú spojku pred cieľovou čiarou. Štafetová prúdnica musí byť s hadicovou spojkou pevne spojená. Štafetová prúdnica sa nesmie niesť v ústach a musí byť odovzdávaná len z ruky do ruky. Ak niektorý zo súťažiacich neprekoná riadne prekážku, môže túto riadne prekonať opakovane, nemusí sa vracať na miesto odovzdávky štafetovej prúdnice.
Variant CIK – CAK
Na pokyn rozhodcu sa súťažiaci podľa vlastnej dohody rozostavia do jednotlivých úsekov. Súťažiaci na prvom úseku sa postaví so štafetovou prúdnicou pred štartovaciu čiaru v ľubovoľnom postavení, ostatní súťažiaci sa postavia pred odovzdávaciu čiaru svojho úseku. Štafetová prúdnica môže byť pred odštartovaním položená na zemi, držaná v ruke, alebo založená za opaskom. Odovzdávanie štafetovej prúdnice prebehne vždy za odovzdávacou čiarou. 
Na signál štartéra beží prvý súťažiaci k hadici s nosičom, uchopí ju, prenesie a odloží na podložku a odovzdá štafetovú prúdnicu druhému súťažiacemu. Žiadna časť hadice nesmie prečnievať cez okraje podložky. Nosič hadice (kov a pás) smie po odložení hadice presahovať podložku. Hadica nemusí byť uchopená za tento nosič pri odkladaní na podložku, môže byť priamo uchopená za hadicu. 
Súťažiaci na druhom úseku prevezme štafetovú prúdnicu, podbehne podlez tak, aby voľne položenú latku nezhodil a odovzdá štafetovú prúdnicu tretiemu súťažiacemu. Ak voľne položenú latku zhodí, má možnosť túto opäť osadiť a podlez znova prekonať. 
Súťažiaci na treťom úseku dráhy po prevzatí štafetovej prúdnice dobehne k hadici, kde v ľubovoľnom poradí pripojí jeden koniec hadice na rozdeľovač a druhý na štafetovú prúdnicu. Štafetovú prúdnicu je možné napájať aj za behu. S napojenou štafetovou prúdnicou na jeden koniec hadice potom súťažiaci prebieha cez cieľovú čiaru tak, že ju viditeľne drží za štafetovú prúdnicu alebo za hadicu (nie však súčasne za hadicu i prúdnicu) a po jej prebehnutí ju položí na zem. Celkové spojenie štafetovej prúdnice a hadice musí ležať za čiarou. 
Keď sa odštartuje a eventuálne hadice alebo hadicové spojky spadnú bez zavinenia inej osoby, nesmie sa ich súťažiaci už dotýkať, ani ich naprávať. To, že sa po spadnutí budú hadicové spojky dotýkať zeme, sa nehodnotí ako chyba. 
Je dôležité, aby prúdnica bola pripojená na hadicovú spojku pred cieľovou čiarou. Štafetová prúdnica musí byť s hadicovou spojkou pevne spojená. Štafetová prúdnica sa nesmie niesť v ústach a musí byť odovzdávaná len z ruky do ruky. Ak niektorý zo súťažiacich neprekoná riadne prekážku, môže túto riadne prekonať opakovane, nemusí sa vracať na miesto odovzdávky štafetovej prúdnice.
Hodnotenie disciplíny:

Trestné body:
· za nesprávne zapojenie spojok, taktiež ak sú spojky zapojené len na jeden ozub (rozdeľovač, štafetová prúdnica), alebo sa v priebehu plnenia disciplíny rozpoja – za každý prípad 5 trestných sekúnd,
· pokiaľ posledný súťažiaci prebehne cieľovou čiarou s nenapojenou štafetovou prúdnicou - 5 trestných sekúnd,
· pokiaľ súťažiaci alebo iná osoba odpojí štafetovú prúdnicu pred pokynom rozhodcu - 5 trestných sekúnd,
· pokiaľ bol rozdeľovač pri napájaní spojok prenášaný (nemyslí sa tým jeho nadvihnutie), je to hodnotené ako nesprávne zapojenie spojok - 5 trestných sekúnd,
· nesprávne prekonaná prekážka alebo nesprávne vykonaná úloha – za každý prípad 5 trestných sekúnd, napr. postavenie latky iným súťažiacim ... .
· pri protibežnom uložení náradia na dráhe sa za nesprávnu odovzdávku považuje odovzdanie/prebranie prúdnice pred čiarou úseku (koniec/začiatok), pričom rozhodujúca je poloha prúdnice – za každý prípad 5 trestných sekúnd,
Opustenie dráhy – prekročenie štafetovej dráhy obidvoma nohami sa nehodnotí a trestné body sa neudeľujú.

Pokus je neplatný:
· ak pri plnení disciplíny pomôže súťažnému družstvu iná osoba. Iná osoba sa rozumie každá osoba, ktorá nie je členom družstva, čiže aj vedúci KMH. Pomocou sa rozumie akákoľvek fyzická pomoc (spájanie spojok a pod.) v priebehu plnenia disciplíny. Toto pravidlo platí i pre prípad, keď po odštartovaní štafety iná osoba vbehne do dráhy, aby nachystala hadicu na správne miesto a pod. Pravidlo platí aj v prípade, ak iná osoba beží vedľa dráhy a tým vedie súťažiacich,
· ak nebola štafetová prúdnica riadne prenesená cez cieľovú čiaru, napr. keď štafetová prúdnica vypadne súťažiacemu z ruky a ten prebehne cieľovou čiarou bez nej – nie je možná oprava úkonu,
· ak nebola štafetová prúdnica odovzdávaná v predpísanom poradí a v odovzdávacom území, napr. keď niektorý súťažiaci prebehne svoj úsek dráhy, v odovzdávacom území neodovzdá štafetovú prúdnicu ďalšiemu súťažiacemu, ale prebehne ďalší úsek štafety sám a odovzdá štafetovú prúdnicu v poradí ďalšiemu súťažiacemu,
· ak prekáža súťažiaci v priebehu plnenia disciplíny alebo pri opustení svojej dráhy ostatným súťažiacim,
· ak posledný súťažiaci neprebehne cieľovou čiarou,
· ak posledný súťažiaci neprebehne cieľovou čiarou vo svojej dráhe.







ÚTOK S RUČNOU PRENOSNOU STRIEKAČKOU

Útok s ručnou prenosnou striekačkou vykonávajú 3 súťažiaci (veliteľ a 2 členovia) a vedúci družstva. Súťažiaci sú označený číslami 1, 2, 3. Veliteľ má biele označenie, členovia červené. Dĺžka dráhy je 17m. Doba na prípravu pokusu je 5min.

Materiálne zabezpečenie:

· 1 lavička 2 m dlhá, 0,35 m nad povrchom (horná hrana), 0,2 m široká (slúži ako bariéra),
· 2 stojany, na ktorých vo výške 0,8 m leží látka (ďalej len podlez),
· 1 ručná prenosná striekačka s 10 l vody (ďalej len RPS),
· 1 prúdnica D25 s hubicou o priemere max. 4 mm, tlaková hrdlová spojka DIN (ďalej len prúdnica D25),
· 1 tlaková hadica D25 o dĺžke 3 m, tlakové hadicové spojky DIN (ďalej len hadica D25),

Popis dráhy:

Prvý úsek dráhy: od štartu po značku 12 m. V prvom úseku dráhy sa nachádzajú 2 prekážky, ktoré sú umiestnené v strede dráhy, lavička pri značke 4 m naprieč v smere behu a podlez pri značke 8 m.

Druhý úsek dráhy: od značky 12 m po značku 17 m. V druhom úseku dráhy je vo vzdialenosti 12 m od štartovej čiary umiestnená RPS, vedľa nej sú v ľubovoľnom rozmiestnení uložené hadica D25 v kotúči, tlakovými hadicovými spojkami otočenými buď smerom vzad (proti smeru behu) alebo smerom vpred (v smere behu),hadica môže ležať a prúdnica D25 otočená hubicou v smere behu (tlakovou hrdlovou spojkou proti smeru behu). 15 m od štartovej čiary je v smere útoku vyznačená čiara nástreku. Stojan s 3 plechovkami, ktoré sú uložené pod ním, je umiestnený vo vzdialenosti 17 m od štartovej čiary.

Tretí úsek dráhy : od značky 17 m po značku 20 m. Nástupná plocha družstva k ohláseniu ukončenia disciplíny. Vypínač na zastavenie elektronickej časomiery je umiestnený na podstavci vo výške 1 m vo vzdialenosti 18 m od štartu 1 m od ľavého okraja dráhy.

Vykonanie disciplíny:
Na pokyn rozhodcu si traja súťažiaci nastúpia pred štartovú čiaru. Súťažiaci na signál štartéra spoločne vybiehajú. Členovia družstva sú označení číslami 1, 2, 3, pričom číslo 1 je priradené veliteľovi. Po signáli k štartu súťažiaci prekonajú prekážky v prvom úseku a dobehnú k značke 12 m.
Úlohou veliteľa je dobehnúť k stojanu, umiestniť na neho vedľa seba všetky plechovky a potom sa presunúť do tretieho úseku, plechovky nemôžu zo stojana spadnúť počas celého plnenia disciplíny. Číslo 2 napojí prúdnicu na hadicu a postúpi k hranici striekania, kde položí napojenú prúdnicu na alebo za čiaru nástreku a rovnako ako číslo 1 presunie sa do tretieho úseku dráhy. Číslo 3 napojí hadicu k RPS a tiež sa presunie do tretieho úseku dráhy. Hlavný rozhodca disciplíny zastaví časomieru po pribehnutí posledného súťažiaceho do tretieho úseku dráhy. Disciplína je ukončená zastavením časomiery.
Hodnotenie disciplíny:

Trestné body:
· neodloženie prúdnice na/za čiaru nástreku - 5 trestných sekúnd,
· nesprávne prekonanie alebo neprekonanie prekážok - za každý prípad 5 trestných sekúnd,
· nesprávna práca (napr. uloženie plechoviek do pyramídy..) - za každý prípad 5 trestných sekúnd,
· zhodenie plechoviek zo stojana - 5 trestných sekúnd,

Pokus je neplatný:
· ak pri plnení disciplíny pomôže súťažnému družstvu iná osoba. Iná osoba sa rozumie každá osoba, ktorá nie je členom družstva, čiže aj vedúci KMH. Pomocou sa rozumie akákoľvek fyzická pomoc (spájanie spojok a pod.) v priebehu plnenia disciplíny.






















DOPLNKOVÁ DISCIPLÍNA PRETEK JEDNOTLIVCA
Trať je dlhá 25m a má šírku minimálne 2,5m. Môže byť pripravená na rôznom povrchu, podľa daných podmienok. Vo vzdialenosti 15m od štartu je čiara na postavenie rozdeľovača a 2 ks hadíc C52 o dĺžke 10m ± 0,5m, ktoré sú zvinuté v kotúčoch, rozdeľovač môže byť natočený ľubovoľne, ventilmi nahor.
Vykonanie disciplíny:

Pretekár sa zahlási u HR disciplíny a na jeho pokyn si pripraví náradie (s prípravou mu môže pomôcť vedúci KMH) a nastúpi na štartovaciu čiaru. Príprava náradia musí byť vykonaná do 3 minút od tohto povelu.
Pretekár je ustrojený v hasičskej rovnošate, ktorá zakrýva lakte a kolená a v ochrannej prilbe. Môže použiť služobný opasok. Na štart nastupuje pretekár vyzbrojený prúdnicou C bez uzáveru, o minimálnej dĺžke 250 mm.
Na povel štartéra beží pretekár k hadiciam a rozdeľovaču, ktoré spojí, jednu napojí na rozdeľovač a druhú na prúdnicu ešte pred cieľovou čiarou a prebehne cieľovú čiaru. Poradie spojov je ľubovoľné. Po prebehnutí odloží napojenú prúdnicu za cieľovou čiarou ku kontrole. Všetky spoje musia byť spojené na oba ozuby.
O použití hadíc, rozdeľovača, prúdnice so spojkami ROTT a štartovacích blokoch rozhoduje príslušný štáb súťaže. Pretekár musí ukončiť pokus v predpísanom výstroji. Každý pretekár má možnosť dvoch pokusov. Započítava sa vždy lepší dosiahnutý výsledok. Pri rovnosti dosiahnutých časov dvoch a viacerých pretekárov o umiestnení rozhoduje lepší druhý pokus. Táto zásada platí len pre umiestnenie na prvom až treťom mieste.

Hodnotenie disciplíny:

Pokus je neplatný:
· ak pretekár nenastúpi na štart po vyzvaní alebo podľa časového harmonogramu,
· po druhom predčasnom štarte,
· ak pretekár nesplní niektorú z predpísaných úloh,
· ak neukončí pokus v predpísanom výstroji.












ÚLOHA A ČINNOSŤ ROZHODCOV
Zloženie rozhodcovskej komisie schvaľuje výbor ÚzO DPO SR. Funkciu rozhodcu vykonáva odborný a športovo- technický funkcionár, ktorý na súťažiach rozhoduje podľa pravidiel, vykonáva funkcie nimi určené a dodržiava ich ustanovenia. Funkčné označenie rozhodcov zabezpečí organizátor súťaže.
Každý rozhodca zodpovedá, primerane svojmu zadeleniu, za regulárny priebeh súťaží, za dodržiavanie pravidiel a za dodržiavanie zásad bezpečnosti a ochrany zdravia na súťažiach. Riadi sa pokynmi HR disciplíny a štábu súťaže. Rozhodcovia nesmú poskytovať fyzickú pomoc pri príprave náradia a tiež zasahovať a odstraňovať závady pri technických nedostatkoch pretekárov vo všetkých disciplínach do ukončenia hodnotenia hodnoteného pokusu.
Rozhodcovia nesmú pred súťažou a v jej priebehu požívať alkohol, drogy a iné podporné prostriedky, ktoré by ovplyvňovali správnosť ich rozhodovania. Rozhodcovia musia pôsobiť na súťažiach dôstojne a výchovne v styku s ostatnými funkcionármi, so súťažiacimi, trénermi a inými osobami. Rozhodcovia v priebehu plnenia a hodnotenia nefajčia, dodržiavajú zásady ustrojenia a ďalšie princípy etiky.
Výstroj rozhodcov určuje štáb súťaže, ktorý zabezpečí pre ich činnosť ďalšie potrebné pomôcky a dokumentáciu. Náklady spojené s účasťou rozhodcu na súťaži hradí usporiadateľ súťaže.
Štafeta požiarnych dvojíc
Rozhodcovskú komisiu pre štafetu požiarnych dvojíc tvoria: HR disciplíny, dvaja rozhodcovia a zapisovateľ. Rozhodca č. 1 hodnotí prácu na štartovej čiare, zároveň pôsobí ako časomerač č. 1 a signalizuje ukončenie disciplíny. Rozhodca č. 2 hodnotí prácu na dráhe, zároveň pôsobí ako časomerač č. 2. HR disciplíny kontroluje celú dráhu, zároveň pôsobí ako štartér a časomerač č. 3. Hodnotenie vykoná až po spätnom dohovore s jednotlivými rozhodcami. Zapisovateľ zapisuje výhodové body, namerané časy v jednotlivých pokusoch, trestné body a čas ukončenia disciplíny podľa pokynov HR disciplíny. Počet rozhodcov je možné rozšíriť a jednotlivé úlohy rozdeliť podľa potreby a možností organizátora súťaže.
Štafetový beh s prekážkami
Rozhodcovskú komisiu pre štafetový beh s prekážkami tvoria: HR disciplíny, traja rozhodcovia a zapisovateľ. Rozhodca č. 1 hodnotí prácu v prvom úseku dráhy, zároveň pôsobí ako časomerač č. 1. Rozhodca č. 2 hodnotí prácu a prekonanie prekážky v druhom úseku dráhy, zároveň pôsobí ako časomerač č. 2. Rozhodca č. 3 hodnotí prácu v treťom úseku dráhy, zároveň signalizuje ukončenie disciplíny. HR disciplíny kontroluje všetky úseky dráhy, zároveň pôsobí ako štartér a časomerač č. 3. Hodnotenie vykoná až po spätnom dohovore s jednotlivými rozhodcami. Zapisovateľ zapisuje výhodové body, namerané časy v jednotlivých pokusoch, trestné body a čas ukončenia disciplíny podľa pokynov HR disciplíny. Počet rozhodcov je možné rozšíriť a jednotlivé úlohy rozdeliť podľa potreby a možností organizátora súťaže.
Útok s ručnou prenosnou striekačkou
Rozhodcovskú komisiu pre štafetu požiarnych dvojíc tvoria: HR disciplíny, dvaja rozhodcovia a zapisovateľ. Rozhodca č. 1 hodnotí prácu a prekonávanie prekážok v prvom úseku dráhy, zároveň pôsobí ako časomerač č. 1. Rozhodca č. 2 hodnotí prácu v druhom úseku dráhy, zároveň pôsobí ako časomerač č. 2 a signalizuje ukončenie disciplíny. HR disciplíny kontroluje všetky úseky dráhy, zároveň pôsobí ako štartér a časomerač č. 3. Hodnotenie vykoná až po spätnom dohovore s jednotlivými rozhodcami. Zapisovateľ zapisuje výhodové body, namerané časy v jednotlivých pokusoch, trestné body a čas ukončenia disciplíny podľa pokynov HR disciplíny. Počet rozhodcov je možné rozšíriť a jednotlivé úlohy rozdeliť podľa potreby a možností organizátora súťaže.

ZÁVEREČNÉ USTANOVENIA

Pravidlá boli schválené Plénom ÚzO DPO SR Martin dňa 1.12.2025. Výkladom a realizáciou pravidiel je poverená Komisia mládeže ÚzO DPO SR Martin. Pravidlá nadobúdajú účinnosť dňom ich schválenia.
